Vladimir Maksimov (rukometaš)
<s>Vladimir Salmanovič Maksimov (ruski: Владимир Салманович Максимов; Kant, 14. listopada 1945.), ruski i bivši sovjetski rukometaš te rukometni trener.</s><s>Za vrijeme igračke karijere igrao je na poziciji lijevog vanjskog.</s><s>Nakon umirovljenja, Maksimov se posvetio trenerskoj karijeri te je postao najuspješniji ruski rukometni trener te jedan od najuspješnijih rukometnih trenera u historiji.</s><s>Kao izbornik reprezentacija Rusije, Maksimov je postao prvi trener u historiji koji je osvojio europsko (1996.), svjetsko (1993., 1997.) i olimpijsko (1992., 2000.) zlato; jedini izbornik koji je ponovio taj pothvat bio je francuski izbornik Claude Onesta, koji je sva tri zlata osvojio čak dva puta.</s><s>Uz to, kao igrač, Maksimov ima i zlatnu medalju s Olimpijskih igara 1976. godine.</s>

<s>Trenutno je glavni trener Čehovskih medvjeda.</s>

<s>Igračka karijera</s>

<s>Rođen u Kantu u tadašnjoj Kirgiskoj SSR, Maksimov je igračku karijeru započeo u momčadi Univerziteta u Krasnodaru (današnji klub SKIF Krasnodar), s kojom je 1968. i 1971. godine bio univerzitetski prvak tadašnje države.</s><s>Godine 1972. prelazi u MAI Moskvu, s kojom je 1972., 1974. i 1975. godine bio sovjetski prvak.</s><s>Godine 1973. osvojio je i Ligu prvaka, a u svojoj pretposljednjoj aktivnoj sezoni, godine 1977. osvojio je i Kup pobjednika kupova.</s><s>Umirovio se 1978. godine.</s>

<s>Maksimov je imao i prilično bogatu reprezentativnu karijeru, igrajući za sovjetsku reprezentaciju od početka 1970-ih pa do umirovljenja 1978. godine.</s><s>Na Svjetskom prvenstvu 1970. godine u Francuskoj bio je najbolji strijelac s 31 golom, a najveći uspjeh s reprezentacijom bila mu je zlatna medalja s Olimpijskih igara 1976. godine u Montrealu.</s><s>Uz to je i 1978. godine bio svjetski doprvak.</s><s>Za reprezentaciju je ukupno nastupio 172 puta i postigao 690 golova.</s>

<s>Trenerska karijera</s>

<s>Nakon raspada Sovjetskog Saveza, Maksimov se aktivno posvetio trenerskom poslu, postavši izbornik reprezentacije Rusije već 1992. godine, nakon Olimpijade.</s><s>Ranije je tokom iste godine sa Spartakom Mironovičem, kao pomoćnik, vodio Ujedinjeni tim na Olimpijskim igrama 1992. godine u Barceloni, osvojivši svoju prvu zlatnu medalju kao trener, iako je Mironovič bio izbornik te reprezentacije.</s><s>U narednom će razdoblju, kao izbornik Rusije, postati tada najuspješniji trener u povijesti rukometa.</s>

<s>Prvi uspjeh na izborničkoj poziciji stigao je već 1993. godine, kada je Maksimov s Rusijom postao svjetski prvak, da bi naredne godine na Euru u Portugalu osvojio srebrnu medalju.</s><s>Godine 1996. uspio je osvojiti i europsko zlato, a naredne je godine ponovio uspjeh iz 1993. i ponovo postao svjetski prvak s Rusijom.</s><s>Kruna izborničke karijere uslijedila je osvajanjem zlatne medalje na Olimpijadi 2000. godine u Sydneyu, čime je Maksimov postao prvi trener koji je osvojio kontinentalno (europsko), svjetsko i olimpijsko zlato.</s><s>Taj će pothvat ponoviti, ali i nadvisiti kasniji francuski izbornik Claude Onesta, koji će u čak dva navrata osvajati sva tri odličja, čime je nadvisio Maksimova.</s><s>Maksimovljev posljednji veliki uspjeh bila je bronca na Olimpijskim igrama 2004. godine u Ateni.</s>

<s>Maksimov je 2001. godine, u međuvremenu, preuzeo i klupu Čehovskih medvjeda, zadržavajući tako dominantnu ulogu u ruskom rukometu.</s><s>Pad ruske reprezentacije uslijedio je nakon 2004. godine, a Maksimov je nizao sve lošije rezultate.</s><s>Unatoč osvojenom šestom mjestu, Maksimov je napustio klupu reprezentacije nakon Olimpijade 2008. godine u Pekingu.</s><s>Nakon neuspjeha u kvalifikacijama za Svjetsko prvenstvo 2011. godine, Maksimov je 2010. godine ponovo preuzeo rusku klupu, ali je nakon razočaravajućeg rezultata na Euru 2012. godine podnio ostavku i otišao u reprezentativnu mirovinu, iako je i zadržao dominantnu ulogu u ruskom rukometu i danas.</s>

<s>Reference</s>

<s>Vanjske veze 
Profil</s>

<s>Sovjetski rukometaši
Ruski rukometaši
Rukometni treneri
Sovjetski olimpijci
Olimpijski pobjednici u rukometu
Svjetski prvaci u rukometu
Europski prvaci u rukometu</s>

